《题曾见卓此君轩》
宋代·曾丰

衣冠济济友若昆，诗书纚纚子若孙。
容有玉立人照门，得无玉立物照轩。
轩外清凉别乾坤，一点尘俗不得干。
其间盖有此君存，此君根性抱岁寒。
初交可作久要看，主人对之忘朝昏。
茶鼎烟中炉薰燔，酒尊阴里书帙翻。
坐探物初穷道原，中有所得不自尊。
与此君结终身欢，莫逆之意寓不言。
行藏相约无背辕，数犹未偶姑屈蟠。
峻节孤标老丘园，天假其时忽腾掀，
凤鸣龙化骸听观。功成来受声利吞，
白云深处同归根。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。